இந்திய கம்யூனிஸ்ட் கட்சியின் மாநில செயலாளர் இரா.முத்தரசன் வியாழனன்று கோவையில் நடைபெற்ற செய்தியாளர்கள் சந்திப்பில் கூறுகையில், தற்போதைய தமிழக ஆட்சியில் மக்களின் உரிமைகள் தொடர்ந்து பறிபோவதும், அதனை எதிர்ப்பவர் மீது அடக்குமுறை நடவடிக்கைகளையும் அரசு மேற்கொள்கிறது. மக்கள் நலனுக்கு விரோதமான நடவடிக்கைகளில் ஆளுநர் மூலம் மத்திய அரசு மேற்கொள்கிறது. கோவை மாநகராட்சி பகுதிகளில் குடிநீர் விநியோத்தை செய்ய வேண்டிய கடமை மாநகராட்சி நிர்வாகத்திற்கு உள்ளது. குடிநீர் விநியோகத்தை பிரான்ஸ் நாட்டை சேர்ந்த சூயஸ் நிறுவனத்திற்கு கோவை மாநகராட்சி 26 ஆண்டு காலம் ஒப்பந்தம் போடப்பட்டுள்ளது. இந்த ஓப்பந்தத்தை இந்திய கம்யூனிஸ்ட் கட்சி கண்டிக்கின்றது. இந்த ஒப்பந்தத்தினை உடனடியாக ரத்து செய்ய வேண்டும் என்பதை வலியுறுத்தி வரும் ஜூன் 29 ஆம் தேதி கோவையில் ஆர்ப்பாட்டம் நடத்தப்படும்.இதேபோல், சேலம் சென்னை இடையேயான 8 வழிச்சாலை திட்டம் தேவையற்றது. இதுதொடர்பாக கருத்து தெரிவிப்பவர்கள் கைது செய்யப்படுகின்றனர். திட்டத்தை எதிர்ப்பவர்களை சமூகவிரோதி என்று பட்டம்சூட்டுகின்றனர்.